Палеоазия тилдери
Палеоазия тилдери, Байыркы Азия тилдери – Түндүк жана Түндүк-Чыгыш Сибирдин, Түндүк Американын аз сандагы элдери сүйлөгөн, теги ар башка тилдердин шарттуу аталышы. Орус илимпозу Л. И. Шренк бул жерде жашаган элди Түндүк Азиядагы байыркы элдердин укум-тукумдарынан экендигин божомолдогон. Палеоазия тилдерине бир тектүү 4 топ жана бир 
обочолонгон тил кирет: 

чукча-камчат (чукча, коряк, алютор, керек жана ительмен тилдери)
эскимос-алеут (эскимос жана алеут тилдери) 
юкагир-чуван (юкагир тили жана өлүү тил - чуван)
енисей (кет тили жана өлүү тилдер – котт, арин, асан ж. б.)
нивх тили

Теги ар башка болгону менен морфологиялык түзүлүшүндө жалпылык бар, б. а. Палеоазия тилдеринин көбү – агглютинацияланма тилдер. Бирок агглютинация бул тилдердин бардыгында бирдей мүнөзгө ээ эмес. Палеоазия тилдерин изилдөөдө В. Г. Богораз, Л. Я. Штернберг, И. И. Мещанинов сыяктуу окумуштуулар салым кошкон.

Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117-9

Тил илими